《远离别》
明代·郑善夫

近别不顾家，朝往仍暮还。远别不顾家，出门宁计年。

出门复入门，儿女相牵攀。鸿鹄怀四方，岂受燕雀怜。

凉风动沙碛，剑歌惨不欢。拔剑莫割水，怅此离别难。

同胞遍海岱，所贵天纲全。孔圣欲居夷，老聃行度关。

意气苟相安，岂在华夷间。远别即当别，怀土非上贤。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。